REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/559-15

24. decembar 2015. godine

B e o g r a d

Z A P I S N I K

43. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 21. DECEMBRA 2015. GODINE

Sednica je počela u 9,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Milija Miletić, Đorđe Stojšić, Goran Ćirić, Jovan Marković, Velimir Stanojević, Arpad Fremond kao i Dejan Nektarijević i Milan Latković, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Marjana Maraš, Milan Korać, Dušan Petrović i Sabina Dazdarević.

Sednici su prisustvovali i narodni poslanici: Milan Novaković i Nadica Nikolić Tanasijević.

Pored članova Odbora sednici su prisustvovali i narodni poslanici: Dušan Janković, mr Aleksandra Jerkov, Olena Papuga i Nada Lazić.

Pored članova Odbora sednici su prisustvovali predstavnici Ministarstva poljoprivrede i zaštite životne sredine: Željko Radošević, državni sekretar, Mladen Mladenović, v.d. pomoćnika ministra Sektora za pravne i normativne poslove, Dragana Gođevac, v.d. direktora Uprave za poljoprivredno zemljište, Aleksandra Simonović, viši savetnik u Odeljenju za normativne poslove i poslove harmonizacije propisa, Ana Obradović, Uprava za poljoprivredno zemljište, predstavnici Vlade Republike Srbije: Dragan Glamočić, savetnik predsednika Vlade, predstavnici Agencije za borbu protiv korupcije: Vladan Joksimović, zamenik direktora, Jovan Nicić, viši savetnik, Živanko Radovančev, generalni direktor Mlekoprodukt, Zrenjanin, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, predstavnici udruženja zemljoradnika kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Predloga zakona o izmenama i dopunama Zakona o poljoprivrednom zemljištu, u načelu, koji je podnela Vlada (broj 320-2924/15 od 6. novembra 2015. godine);
2. Razmatranje aktuelne situacije oko prelevmana;
3. Razno.

Prva tačka dnevnog reda **– Razmatranje Predloga zakona o izmenama i dopunama Zakona o poljoprivrednom zemljištu, u načelu, koji je podnela Vlada (broj 320-2924/15 od 6. novembra 2015. godine)**

U uvodnim napomenama, Mladen Mladenović je obrazložio Predlog zakona istakavši da je polaznu osnovu za izradu Predloga zakona dala Uprava za poljoprivredno zemljište, usled problema koji su uočeni u primeni postojećeg Zakona, kao i da je isti izrađen uz najširi konsenzus svih relevantnih činilaca. Po njegovim rečima, tri su ključna razloga za donošenje Predloga zakona, a to su uzurpacija zemljišta i veliki procenat neobrađenog državnog poljoprivrednog zemljišta, zatim porast investicija i jačanje malih poljoprivrednih proizvođača. Očekuje se da jedan od efekata primene Predloga zakona bude smanjenje uzurpacije poljoprivrednog zemljišta.

Vladan Joksimović je izneo zaključak Agencije za borbu protiv korupcije da je u Predlogu zakona, kada je reč o rizicima od korupcije potrebno detaljnije urediti uslove, kriterijume i postupak za produženje korišćenja poljoprivrednog zemljišta, ostvarivanje prava prvenstva zakupa i donekle prodaju poljoprivrednog zemljišta u državnoj svojini i na taj način ograničiti široka diskreciona ovlašćenja organa javne vlasti povodom odlučivanja o ovim pitanjima. Potrebno je propisati i rokove za postupanje ministarstva nadležnog za poslove u poljoprivredi i ministarstva nadležnog za poslove finansija u pogledu privremenog obustavljanja prenosa transferisanih sredstava iz budžeta Republike Srbije kao i plaćanje naknade i postupanje nadležnog organa i jedinice lokalne samouprave u pogledu skidanja useva.

U diskusiji su učestvovali narodni poslanici: Marijan Rističević, Milija Miletić, Miodrag Nikolić, Goran Ćirić, Đorđe Stojšić, mr Aleksandra Jerkov.

Odbor je većinom glasova, a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o poljoprivrednom zemljištu, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda - **Razmatranje aktuelne situacije oko prelevmana**

U uvodnim napomenama, Živanko Radovančev se zahvalio Odboru što je podržao prevazilaženje problema u govedarskoj proizvodnji, u okolnostima trgovinskog rata Evropske unije i Ruske Federacije, kada su cene mlečnih proizvoda bile pod teretom viškova i kada su uvedeni prelevmani. Ova zaštitna mera, na jedan broj mlečnih proizvoda, ističe do kraja godine i udruženja proizvođača mleka apeluju na nadležne da se mera produži i proširi na više proizvoda sa ciljem očuvanja govedarske proizvodnje.

Nenad Budimović, ispred PKS je izneo podatke o izvozu i uvozu mleka, mlečnih proizvoda, sireva i maslaca i istakao da je uvođenje prelevmana dalo efekte. Po njegovim rečima, treba nastaviti sa njihovom primenom.

Nakon rasprave, Odbor je na osnovu člana 56. Poslovnika Narodne skupštine, doneo sledeći:

Z A K Lj U Č A K

I

U cilju očuvanja proizvodnje i prerade mleka u Republici Srbiji, u uslovima trgovinskog sukoba Rusije i EU, čije su posledice stvaranje velikih zaliha proizvoda od mleka u zemljama EU, što je proizvelo drastično smanjenje cena mlečnih proizvoda i povećanu ponudu istih prema našem tržištu, predlažemo da Vlada Republike Srbije usvoji sledeće mere:

- Produžiti važnost „Odluke Vlade Republike Srbije o izmeni odluke o određivanju poljoprivrednih i prehrambenih proizvoda za koje se plaća posebna dažbina pri uvozu i utvrđivanju iznosa posebne dažbine“ koja prestaje da važi 31.12.2015. godine, do 31.12.2016. godine.

- Kako bismo osigurali efekte dosadašnjih mera i uspostavili potpunu ravnotežu bilansa otkupa, prerade i potrošnje proizvoda od mleka u letnjem periodu, potrebno je odluku o zaštitnim merama proširiti na:

* Maslac u bloku + 0,8 €/kg
* Obrano mleko u prahu +0,8 €/kg
* Punomasno mleko u prahu 0,9€/kg

- Uz primenu prethodnih mera potrebno je pojačati kontrolu i sprečiti zloupotrebu da proizvodi iz EU dolaze u Srbiju preko zemalja CEFTA zone bez ikakve zaštite kao proizvodi proizvedeni u CEFTA zoni.

II

U vezi sa napred navedenim, Odbor takođe preporučuje zaštitu i ostalih poljoprivrednih proizvoda prelevmanima, a posebno u oblasti svinjarstva, tamo gde je uvozna cena ispod cene proizvodnje tih proizvoda (damping).

Treća tačka dnevnog reda – **Razno**

Pod tačkom - Razno nije bilo prijavljenih za raspravu.

Pošto drugih pitanja i predloga nije bilo, sednica je zaključena u 11,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević